যোগেশচন্দ্র দাস-সহ নাইজেরিয়ার জেলে আটক জাহাজকর্মীদের দেশে ফেরানোর ব্যাপারে উদ্যোগী হওয়ার আশ্বাস দিলেন বিদেশমন্ত্রী সুষমা স্বরাজ। এ বিষয়ে মঙ্গলবার বিদেশমন্ত্রীর সঙ্গে দেখা করেন রাজ্যসভার সিপিএম সাংসদ ঋতব্রত বন্দ্যোপাধ্যায়। তাঁকে গোটা বিষয়টা জানান তিনি। সুষমার দাবি, এ বিষয়ে বিদেশ মন্ত্রক কিছুই জানত না। সমস্তটাই খতিয়ে দেখা হবে বলে আশ্বাস দিয়েছেন তিনি। ওই জাহাজকর্মীদের দেশে ফিরিয়ে আনার বিষয়ে বিদেশমন্ত্রী যে যথেষ্ট উদ্যোগী এ দিন সে কথা জানিয়েছেন ঋতব্রত। রাজনৈতিক ভাবে যতই মতবিরোধ থাক না কেন, বিরোধী শিবিরের সাংসদের মুখে এই ঘটনার কথা শুনে সঙ্গে সঙ্গেই তত্পর হয়েছেন সুষমা। ঋতব্রতকে তিনি জানান, বিদেশ মন্ত্রক এ বিষয়ে কিছুই জানত না। নাইজেরিয়ায় ভারতীয় দূতাবাসের সঙ্গে যোগাযোগ করে খবর জোগাড় করার চেষ্টা করা হবে বলে প্রতিশ্রুতি দিয়েছেন তিনি। বুধবার ঋতব্রতকে ফের দেখা করতে বলা হয়েছে। ও দেশ থেকে কী খবর পাওয়া গেল, তা ওই দিন জানানো হবে। এ দিন সুষমার ওই প্রতিশ্রুতির কথা শুনে আটক ১১ জনের অন্যতম যোগেশচন্দ্র দাসের মেয়ে শ্রেয়সী বলেন, ‘‘আশা করছি এ বার কিছু একটা হবে। জটিলতা কাটিয়ে বাড়ি ফিরতে পারবে বাবা।’’ ওই পরিবার সূত্রে খবর, আগামী ১৮ অগস্ট ফের তাঁরা দিল্লির যন্তরমন্তরের সামনে ধর্নায় বসবেন। সঙ্গে থাকবনে বাকি ১০টি পরিবারের সদস্যেরাও। যোগেশবাবুর বাড়ি কলকাতার পিকনিক গার্ডেনে। পেশায় একটি বেসরকারি জাহাজ সংস্থার ইঞ্জিনিয়ার তিনি। মুম্বইয়ের ‘জেনেসিস ফোর্ট ইন্ডিয়া প্রাইভেট লিমিটেড’ নামে ওই সংস্থার হয়ে ২০১৩ সালের অক্টোবরে জাহাজে ঘানা রওনা হন তিনি। ২০১৪-র জুনে বাড়ি ফেরার কথা ছিল। কিন্তু গত বছর ফোন করে তিনি বাড়িতে জানান, তাঁদের জাহাজ ভুল করে নাইজেরিয়ার সীমানায় ঢুকে পড়ায় সেটিকে আটকে রাখা হয়েছে। সঙ্গে রয়েছেন তাঁর ১১ জন সহকর্মী। মামলা মিটলেই তিনি ফিরে আসবেন। ২০ মাস কেটে গেলেও বাড়িতে ফেরেননি তিনি। এরই মধ্যে গত ২৭ জুলাই ফোনে যোগেশবাবু তাঁর স্ত্রী সোমাদেবীকে জানান, তাঁরা জেলে আটকে আছেন। ভারত থেকে যেন তাঁদের মুক্তির বিষয়ে আলাপ-আলোচনা চালানো হয়। এর পরই নড়েচড়ে বসে তাঁর পরিবার। যোগেশবাবুকে দেশে ফিরিয়ে আনার জন্য রাষ্ট্রপতি ও প্রধানমন্ত্রীর দফতরের দ্বারস্থ হন তাঁর স্ত্রী। আবেদন করেন বিদেশ মন্ত্রকের কাছেও। তাঁর সঙ্গে রয়েছেন ওই জেলে বন্দি থাকা আরও ১০ জনের পরিবারের লোকজন। সরকার যাতে যোগেশবাবু এবং তাঁর সঙ্গীদের মুক্ত করতে উদ্যোগী হয়, তার জন্য ইতিমধ্যেই যন্তরমন্তরের সামনে ধর্নায় বসেছিল ওই সব পরিবার। কিন্তু এ দিন বিদেশমন্ত্রী জানিয়ে দেন, তাঁর মন্ত্রক এ বিষয়ে কিছুই জানত না।